Uralkodása alatt Irán dicsősége csúcspontjára jutott, és mégis, e tündöklés ellenére a szászánida dinasztia napjai meg voltak számlálva. Néhány évvel azelőtt, hogy Huszrau elhunyt „egy hétfői napon, az elefánt éve rabí al-avval hónapjának második napján” (570 körül) megszületett Mohamed próféta. Alig hetven évvel később az iszlám seregek két elsöprő harctéri győzelemmel – 636-ban Qádiszijjánál és 641-ben Nahávandnál – teljesen megtörték a szászánidák hatalmát. De még mielőtt ez megtörtént, I. Huszrau unokája, Huszrau Parvíz („győzedelmes”) a szászánida sereget minden eddiginél messzebbre vezette nyugat felé, és elfoglalta Jeruzsálemet és Egyiptomot, sőt magát Konstantinápolyt is ostrom alá vette.